**OŠ MERTOJAK**

**Doverska 44**

**21000 Split**

**U Splitu 3. listopada 2018.**

**ZAPISNIK SA SASTANKA VIJEĆA RODITELJA OŠ „MERTOJAK“**

Sastanak Vijeća roditelja održan je 3. listopada 2018. u 18.00 sati.

Sastanak je otvorila ravnateljica Ines Budić u prisustvu psihologinje Nade Šalinović i pedagoginje Andree Trutanić.

Na prijedlog ravnateljice jednoglasno su usvojene sljedeće točke dnevnog reda:

1. Izvješće o radu u protekloj školskoj godini
2. Kurikulum škole za 2018./2019.
3. Godišnji plan i program za 2018./2019.
4. Izbor novog predsjednika/ce Vijeća roditelja
5. Odabir osiguranja za učenike
6. Razno
7. Uvodni govor održao je gospodin Jakov Bočina, predsjednik prošlogodišnjeg Vijeća roditelja. Istaknuo je veliki napredak i dobru suradnju s Gradom koja je postignuta u prošloj školskoj godini pa je tako napravljena nova regulacija i izgradnja uzdignutog pješačkog prelaza u Ostravskoj ulici. Ista je treća u nizu ( nova regulacija Biogradske, Rovinjske, Stonske i Žnjanske ulice te zahvat na dijelu Doverske ulice uz samu školu) koja je riješena u posljednje tri godine na inicijativu Vijeća roditelja. Također na inicijativu Vijeća roditelja i ravnateljice škole održana su i dva sastanka s pročelnikom Grada Splita za društvene djelatnosti s naglaskom na probleme oko izgradnje školske športske dvorane o čemu se raspravljalo i na Gradskom vijeću.

No, i dalje postoji problem pristupa djece školi te je organiziran sastanak s predsjednicima Gradskog kotara kako bi se navedeni problem uspješno riješio.

Gospodin Jakov Bočina zahvalio je Upravi škole na dobroj suradnji te je istaknuo da se nada kako će se suradnja i dalje uspješno nastaviti.

Ravnateljica Ines Budić istaknula je da je prošle školske godine uloženo 500.000 kuna u školu te da je u planu projekt za energetsku učinkovitost. Ako projekt bude odobren, škola bi dobila novu fasadu te nove prozore i vrata. Prošle godine Uprava škole uvela je i bežični i žični internet (što je stajalo oko 100.000 kuna), čime je od ove školske godine škola dobila e-dnevnike. Preuređena je školska knjižnica te su stavljeni i novi zastori.

Ove školske godine škola broji 720 učenika, što je 35 učenika manje u odnosu na prošlu školsku godinu. Zbog manjka učionica škola će moći prijeći u dvosmjenski rad za dvije godine. Svjesna te problematike, ravnateljica nastoji povezati izborne predmete u drugoj smjeni (npr. tjelesni i talijanski), tako da učenici ne dolaze četiri nego dva puta izvan smjene. Ravnateljica je istaknula kako još nisu odobreni novi izborni predmeti njemački i francuski od strane Ministarstva, ali se nada da će se uskoro odobriti. Od ove školske godine u školi djeluje i Digitalna akademija.

Ravnateljica je pri kraju svoga govora posebno istaknula da je uvijek spremna za suradnju s roditeljima te da joj se mogu obratiti u svakome trenutku.

Pedagoginja Andrea Trutanić kroz Izvješće o radu upoznala je roditelje o prošlogodišnjem uspjehu učenika, njihovim izostancima, izrečenim pedagoškim mjerama i vladanju učenika. U školi je bilo 755 učenika (390 dječaka i 365 djevojčica). 67 % učenika ostvarilo je odličan uspjeh, 29 % vrlo dobar i 5 % dobar. Nitko nije prošao s dovoljnim, niti je ijedan učenik pao razred.

Tijekom prošle školske godine organizirane su brojne izvannastavne aktivnosti i projekti te ekskurzije, školski izleti, terenska nastava i posjeti muzejima. U školi je djelovalo Kulturno-umjetničko društvo te Učenička zadruga „Brnistra“ koja je pozvana na državnu smotru koja će se održati u Vinkovcima. U školi su realizirane i radionice „Biti dobar roditelj“ za roditelje učenika od prvog do trećeg razreda.

Učenici su ostvarili izniman uspjeh na županijskim natjecanjima, a također i u različitim sportovima.

1. Ovogodišnji Školski kurikulum obuhvaća brojne projekte kao što su: forum „Mirotvorna škola“, Mali arheolozi, „Želim jesti zdravo“, Vita sana, Prvi dan profesora Lujomira, Riječ dana i mnogi drugi.

Od 19. do 21. studenoga organizirat će se posjet Vukovaru za osmaše. Također će za učenike nižih razreda biti organiziran školski prometni poligon. Od 5. do 9. svibnja predviđeno je studijsko putovanje učenika u Italiju.

Roditelji su jednoglasno podržali Školski kurikulum za 2018./2019.

1. Psihologinja Nada Šalinović upoznala je roditelje s Godišnjim planom i programom za 2018./2019. Za dvoje učenika organizirana je nastava u kući. Izborni predmeti u školi su talijanski, vjeronauk i informatika. Naglasila je koji su učitelji zaduženi za pružanje prve pomoći i za postupanje u slučaju povrede prava učenika.

Upoznala je roditelje s okvirnim planom investicija, a to su: izmjena stolarije i vrata, zamjena učioničkog namještaja, obnova fasade i balkona, nabava novih računala i klima uređaja.

Roditelji su jednoglasno podržali Godišnji plan i program za 2018./2019.

1. Ravnateljica je pročitala pravila o izboru roditelja za predsjednika Vijeća roditelja. Roditelji su predložili gospodina Jakova Bočinu, te se javila i gospođa Marina Čelan. Nakon što su predloženi roditelji ukratko rekli nešto o sebi i svojim planovima za rad Vijeća roditelja, pristupilo se glasanju. Gospodin Jakov Bočina dobio je 19 glasova, a gospođa Marina Čelan 12 glasova. Time je gospodin Bočina izabran za predsjednika, a gospođa Čelan za potpredsjednicu Vijeća roditelja.
2. Vođenje sjednice preuzeo je gospodin Jakov Bočina. Roditeljima su ponuđena tri osiguranja (Jadransko osiguranje, Croatia osiguranje i Wiener osiguranje ) te su među njima roditelji odabrali Croatia osiguranje.
3. Razno

Sastanak je završio u 19.20 sati. Sastanku je nazočilo 33 roditelja. Opravdano odsutni:

Josip Kovačević, Jagoda Močić, Josip Bauk i Mirela Bekavac

**KLASA:003-08/18-01-1**

**URBROJ:2181-50/18-01-231**

ZAPISNIČARKA: Marijana Šimić